Tuulelohe4.18

**Pilv Eesti kohal**

Rein Taagepera Tuulelohe konverentsil 4.4.18 Tallinnas

Head sõbrad! See on mulle suur au olla kutsutud siia Tuulelohesse asju arutama.

Arutan eesti kultuuri olevikku ja tulevikku. Kui mingi organism on juhuslikult tekkinud, siis tahab ta püsida. Nii tahab püsida ka eesti keelt rääkiv rahvas ja sellele rajatud riik. Mis võib püsimist takistada?

1. Rünnak väljast poolt.

2. Nii vilets olme, et surrakse varakult või põgenetakse mujale.

3. Nii vähe lapsi, et rahvaarv kahaneb alla kriitilist piiri.

4. Liigne kapseldumine oma kultuuri, nii et see kultuur vaesestub ja kängub.

5. Liigne vastuvõtlikkus välismõjudele, nii et kultuur lahustub laiemasse kultuuripiirkonda.

Kuidas on nende tahkudega lugu eestikeelse kultuuriga rahval?

1. Kas võib tulla rünnak väljast poolt?

 Niipea kui ütleme, et seda pole oodata, kutsume rünnaku välja, kuna teeme end liiga ahvatlevaks. Rünnaku vältimine vajab heidutusvõimet. See võime oleneb relvastusest ja usutavusest, et seda relvastust kasutatakse. Selline usutavus on olemas Soomel Talvesõjast saadik. Meie usutavus on nõrgem. Kui seame sihi, et paneme vastu, kuni NATO peajõud saabuvad, siis nõrgestame oma usutavust. Miks nii? Sest siis arvab ründaja, et tarvitseb vaid nõrgestada meie usku, et NATO sekkub, ja juba me alistume vastupanuta. Nii nagu 1939. Ja usku NATOsse on võimalik osavate nõksudega nõrgestada.

 Me peame laskma välja paista, et paneme vastu, mis iganes. Ja õnneks on meie ajaloos midagi, mis seda usutavaks teeb. See on sõjajärgne metsavendlus. See teeb ründajale usutavaks, et võitlus kestab ka siis, kui linnad on vallutatud. Ja ründaja teab, et see, kes end ise aitab, seda on sunnitud aitama ka NATO. Jah, sõjajärgne metsavendlus polnud asjata. Ta on meie heidutuse peamine tala. Sellise rahva vastupanu peab tõsiselt võtma.

Aga mis on minu enda usutavus, kui ajan nii vaprat juttu suust välja?Minul on kerge sellist juttu rääkida. Aga ma räägin ikkagi.

2. Kas me olme on vilets?

 Meie olme on hea, võrreldes maailma keskmisega. Olme on ka läbilõikes parem kui ta oli 40 aasta eest, kuigi mitte kõigil. Ütleksin, et kolmandikul rahvast on elu ebakindlam kui 40 aasta eest. Siis oli häda, et ei saanud olla omaenda õnne sepp, nüüd on häda, et pead olema omaenda õnne sepp 24 tundi päevas, ja see kurnab. Peamine on, et me olme jääb alla läänenaabrite omale, nii et maalt lahkujaid on liiga palju. Kuidas üldist jõukust tõsta, seda teate teie. Kuidas ka rahva vaesem kolmandik sellest osa saaks on keerulisem küsimus. Küllap kõrgemad palgad aitaksid inimestel kodumaale jääda. Jällegi on minul kerge seda öelda. Aga kõrgemad palgad kahandavad tööjõu voolavust, ja voolavus on kulukas. Nii et võibolla mõnes sektoris kõrgemad palgad tasuksid end ära.

 Me olme jääb alla läänenaabrite omale mitte ainult jõukuse poolest, vaid ka sõbralikkuse poolest. Omavaheline sõbralik suhtumine on sama tähtis osa olmest kui majanduslik heaolu. Ja tunnetan, et omavaheline suhtlemisstiil on Eestis teravam kui Ameerikas või Soomes. See kahandab muide ka tootlikkust, aga peamine on, et teeb olemise pingelisemaks kui vaja perekonnas, intiimsuhetes ja tööl. Kohal olles arvab, et nii see elu kord juba on, aga need, kes kodumaalt lahkuvad ja tagasi tulevad, märkavad erinevust ja annavad endale aru, et suhtlemine ei peagi olema nii terav kui see meil siin on. Mu abikaasa Mare tavatses öelda, et tal on aegajalt vaja puhkust Eestist. Puhkust just sellest suhtlemisviisist.

 Mida siis teha? Esimene samm on teadvustada, et me suhtlemiskultuur annab täiustada. Teine on teadvustada, et võibolla minu enda suhtlemisviis annab täiustada. Selle jaoks peab näiteks Metsaülikool iga-aastast konflikti ennetamise seminari, Mare algatusel.

3. Kas meil on küllalt lapsi?

 Ei ole. Et rahvaarvu säilitada, selleks on vaja rohkem lapsi. See on teadvustatud. Põhjusi nähakse majanduslikul tasandil ja on siis ka ette võetud samme nii nagu kolmanda lapse toetuse tõst. Aga veelgi rohkem on vaja nihet kuvandis, kui suur on normaalne perekond. Vajalik norm, mille poole pürgida, on kolm last perekonnas. Saab aru, et paljud tublid inimesed sinna ei jõua, aga demograafiline latt on seal, kus ta on. Praegu surub kultuur peale hoopis kahe või koguni ühe lapse normi. Kuidas ta seda peale surub? Kultuur teeb seda näidates pilte perekonnast, kus vanemaile lisaks on ainult üks või kaks last, aga mitte kunagi kolm. Sama kordub raamatuis ja teleprogrammides.

 Peakurjategija on olnud Oskar Lutsu “Kevad”. Kas olete märganud, et tema positiivsed rollimudelid on üksiklapsed? Üksiklapsed on nii Arno kui ka Toots. Ainult Teelel on ka pisike tüütu õde. Sõna “vend” paistab olevat võõrsõna Paunvere koolis. Ühe erandiga. Leidub siiski üks korraliku lastearvuga pere -- rätsep Kiire oma, aga nemad on tehtud naerualauseks. Sada aastat on Lutsu Kevad teinud meile juba noorest peast võimsat ajupesu, ülistades ühelapselisust ja halvustades kolmelapselisust. Kui tihti peavad kolme lapse vanemad rätsep Kiire kombel kuulma, et “Oi, küll teil on *palju* lapsi!” -- selge alatooniga, et neid lapsi on liiga palju. Head sõbrad! Selline ühiskondlik surve langetab lastearvu veel palju võimsamalt kui majanduslikud kaalutlused.

 Mida siis teha? Tuleb teadvustada, et meile on tehtud ajupesu vales suunas. Tuleb julgustada kolme lapse vanemaid vastama vastusurvega: “Oh ei, meil on paras arv lapsi. Kas teil ei olegi?” Kas öelda “Kas teil ei olegi?” kõlab liiga ründavalt? Kas see kõlab nagu teistele ettekirjutuse tegemine, et neil peaks olema rohkem lapsi? Aga siis peame ründavaks pidama ka seda õudselt tavalist väljendit, et “Oi, küll teil on *palju* lapsi!”? See on ettekirjutus, et lapsi pidanuks olema vähem.

 Ühiskondlikul tasandil tuleks teadlikult lisada piltidele ja juttudele kolmas laps. Kas see oleks tegelikkuse lakeerimine? Ei! Kolme ja nelja lapsega pered on tegelikkuses olemas. Vastupidi, seni neid on piltidelt ja juttudest välja lakeeritud. Kes teist on lapsena lugenud Ellen Niidu “Pille-Riini”? Palun tõske käsi! Tänan! Jah, Ellen Niit pakkus mõnelegi teist rollimudelina viie-aastast Pille-Riini, kel õdesid-vendi pole ega ilmselt ka enam tule. Aga mitu last oli Ellen Niidul enesel? Päris mitu. Ometi temagi ei kirjutanud mitmelapselise pere rõõmudest. Selleks pidi laenama Rootsist “Bullerby lapsed”.

 See on ühiskondlikul tasandil. Isiklikul tasandil on soovitav avastada, kui palju rõõmu pakub kolme lapsega tegelemine. Seda saan vaid isiklikust kogemusest kinnitada, suutmata seda loogiliselt tõestada või sõnades edasi anda.

Kui see arusaam on olemas, siis saab lapsi juurde rõõmutseda, selle asemel, et lapsi juurde muretseda.

4. Kas meil on liigset kapseldumist oma kultuuri, nii et see kultuur vaesestub?

 Seda muret meil küll ei ole. Oleme osanud hoida oma pärimust au sees, samal ajal liikudes edasi. Igal pool see niimoodi pole. On kultuure, mis on sedavõrd asunud enesekaitsesse, et see kahjustab neid. Olen täna juba mitme asja puhul irisenud. Nüüd on rõõm nentida, et midagi toimib meil vägagi hästi. Peaksin sellest pikalt rääkima, nii et saaksime sellest kaua mõnu tunda. On aga inimlik, et nendin seda toredat olukorda ainult lühidalt ja siirdun edasi keerulisema juurde.

5. Kas oleme liiga vastuvõtlikud välismõjudele, nii et meie kultuur lahustub ülemaailmses?

 See on ulatuslik teema, millest puudutan vaid üht lõiku, nimelt igapäevane keel. Oli aeg, kus siin vene keelt peale suruti. Ei läinud läbi, lükka nii palju kui tahad. Tekitas vastusurvet. Kas on nüüd lugu nii, et inglise keel võtab üle, lükka nii vähe kui tahad? Ta ei tekita vastusurvet, sest nähtavat survet pole.Inglise keel imbub sisse vaikselt ja magusalt. Täiesti uue olukorra on toonud nutitelefon. Aegade jooksul omandasid eestlaste lapsed enne emakeele ja siis kunagi hiljem võis teisi keeli juurde tulla. Oma keel aga jäi. Nüüd tuleb lastel teine keel juurde juba peaaegu hällist alates, nutitelefoni mõjul. See on see Interneti pilv Eesti kohal. Kui teil on lapsi, jälgige neid omavahel kõnelemas! Kui kuulete aegajalt inglise keelt, ärge arvake, et küll see läheb mööda. Ei lähe mööda, vaid süveneb ja varjutab pika peale eesti keele.

 Kui nüüd keegi mõtleb, et mis sest ikka? -- et tühja sest eesti keelest üha tihedamalt lävivas maailmas, siis mina talle vastu ei vaidle. Kes olen mina talle ütlema, kuidas ta peab mõtlema? See on tema asi.

 Aga ma pöördun nende poole, kes ehk sooviksid kunagi oma lastelastega eesti keeles rääkida, sest nii tundub kodusem ja soojem -- aga kes järsku ei saa seda teha, sest lapselapsed ei mõista eesti keelt. Nendele ma ütlen: Ärge lollitage end! Ärge mõelge, et inglise keel võib juurde tulla, aga kuhu see eesti keel ikka kaob eesti kodust, kui seni pole kadunud? Nutitelefoni ajastul võib kaduda küll.

Sellises peres, kus seda alles siis uskuma hakatakse, kui kadu juba on teoksil, tuleb arusaam liiga hilja, et midagi ette võtta. Peale põrutada: “Räägi eesti keelt!” on vastunäidustatud. Selle peale võib teismelisele tunduda, et kui ta eesti keelele siirdub võidavad vanemad, kui ta aga inglise keele juurde jääb, on tema võit.

 Mida siis teha? Teha seda, mida niikuinii on vaja teha, et lastest rõõmu tunda: nimelt varakult ja igas vanuses nendega suhelda, nendega rääkida, neid ära kuulata. Ja seda eesti keeles, kui see keel sinule praegu on tähtis. Või kui on risk, et see keel võib sulle tähtsaks osutuda kunagi elule tagasi vaadates.

Head sõbrad! Võtan kokku järgmiselt.

1. Et välisrünnakut heidutada on meil vaja usutavust, et paneme vastu ka siis, kui paistab, et jääme üksi. Seda usutavust nõrgestab alistumine 1939, tugevdab aga sõjajärgne metsavendlus.

2. Et inimesed kodumaale jääksid, on vaja arendada sõbralikku suhtlemisviisi -- ja kõrgemad palgad aitaksid kah.

3. Et lapsi küllaldaselt sünniks, on vaja kuvandit, et kolmelapseline perekond on norm, mille poole pürgida, ja et lastega tegelemine on huvitav ja rõõmus.

4. On tore et oleme osanud hoida oma pärimust au sees, samal ajal liikudes edasi.

5. Nutitelefoni ajastul on vaja seda teadlikumalt lastega suhelda, kui tahab hoida eesti keelt kodus ja kodumaal.

Tänan kuulamise ja kaasa mõtlemise eest!